A Schlisslfigua vo dan Refuam-Batou oda -Grejja is nou da Jan Hus gweng, da ejascht grouss Gstudiata vo eiropejschn Furmat u promenenta Literat, da wou aa af Tschechisch gschrim houd. Wej d Iwazohl vo de Furschaleit houd ar af Latein publiziadlt, zen Õredn vo da Effntlekait owa aa vill zen Tschechischn griffn. I sana Theologi houd ar se ejara nou an anglischn Denka John Wycliff orjentiat. D teologischn Standpunktt za Kircharefurm houd ar zammtrong i sane lateinischn Textt De ecclesia (Vo da Kira), De sex erroribus (Vo de seks Vairrunga) oda inn Text Contra bullam papae (Genga n Papst sa Bulln), wou ar geng an Abloss af n Putz haut un en Papst direkt õfaucht. Latein is aa d anonyma Schrift De orthographia bohemica (Iwa d bejmischa Ortografi), dej wou da Franziskus oda František Palacký inn 19. Jh. en Hus Jan zougschrim houd; u wou se da Hus, scheints, um a Refurm vonn gschriman Bejmisch vasoucht - a urspringle digrafischa Ortografi houd ar umgendat in dej diakritischa Ortografi mid Houggal u Strichhal, wou ma mia heit kenna. Da bejmisch Hus hod de Textt Výklad Viery, Desatera a Páteře (d Asposamentiring vonn Glam, vonn Dekalog u vonn Vodaunsa), Knížky o svatokupectví (Bejchaln vonn sakráln Tándlatum, a schorffs Unteputzn vo de kirchlichn Geldgscheftl un a Afrejffal, da Kirng an Bsitz wegga zen nemma), Dcerka (As Techtal, a Routschleḡ a junga Moidln) u Postila (d Postilln, a Predisammling vo da Zeit nou san dazwunganen Weggang vo Prag). Af Tschechisch is aa en Hus sa letzta Schrift Listy z Kostnice (Folja oda Brejff as Konstanz) as da Zeid vo sana Gfangaschaft durtn vafosst. Mid san hántingan kompromisslousn Standpunkt is ar namle inn Toud nei mid de ganz houchn Vejcha vo da Kirng iwakreiz kumma, dass s an 1415 z Konstanz als an Ketza aa vabrennt hom. En Hus san Prozess houd da aungate Garant, da Midzouschaua un Augnzuig, Petr vo Mladoniowitz fest gholtn.